มันนี่ทูเดย์
ดีเดย์ขายไมโครอินชัวรันส์ ส.ค.นี้
3 มิ.ย. 2556

ดีเดย์ขายไมโครอินชัวรันส์ ส.ค.นี้
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.อยู่ระหว่างหารือกับสมาคมประกันชีวิตไทย สมาคมประกันวินาศภัยไทย และหน่วยงานที่เกี่ยวข้อง เพื่อจัดทำแบบประกันภัยเพื่อรายย่อยหรือไมโครอินชัวรันส์ราคาถูก เพื่อให้เข้าถึงประชาชนทุกกลุ่ม โดยเฉพาะผู้มีรายได้น้อยได้มีโอกาสเข้าถึงประกันภัย
ทั้งนี้ คาดว่ารูปแบบกรมธรรม์จะมีค่าเบี้ยประมาณ 200-300 บาท หาซื้อได้ง่าย ให้ความคุ้มครองที่เน้นทุพพลภาพและเสียชีวิต แต่อาจจะจำกัดการซื้อได้เพียงคนละ 1 กรมธรรม์ โดยคาดว่าจะเปิดขายได้ในช่วงเดือน ส.ค.นี้ ซึ่งทุกบริษัทประกันภัยจะใช้ชื่อและรูปแบบเดียวกันทั้งหมด และในอนาคตยังสามารถนำไปขยายจำหน่ายในประเทศเพื่อนบ้านได้ โดยเฉพาะในประเทศอาเซียน
นายสาระ ล่ำซำ นายกสมาคมประกันชีวิตไทย กล่าวว่า การเข้าร่วมโครงการขายไมโครอินชัวรันส์จะเป็นไปตามความสมัครใจของบริษัทประกันชีวิต เนื่องจากการประกันภัยในรูปแบบดังกล่าว จะเน้นการสร้างความตื่นตัว ความเข้าใจ และให้เข้าถึงการทำประกันชีวิต ซึ่งในขณะนี้ประชาชนให้ความสนใจในการทำประกันภัยมากขึ้นแล้ว จากตัวเลขการขยายตัวในช่วง 4 เดือนแรกของปีนี้ที่ 20.3% หรือคิดเป็นอัตราเบี้ยประกันภัยกว่า 140,748 ล้านบาท เกินกว่าเป้าหมายที่ตั้งไว้
อย่างไรก็ตาม ทางสมาคมได้มีการตั้งเป้าหมายให้คนไทยมีอัตราการถือครองกรมธรรม์ประกันชีวิตเพิ่มขึ้นเป็น 40% ของประชากร จากปัจจุบันอยู่ที่ 35.1%